Mediapersoonan yritys ajettiin alas keväällä. Heikelä sanoo Iltalehdelle, ettei firmalla juuri ollut liikevaihtoa sen toiminnan aikana.

Radio- ja televisiojuontaja Jussi Heikelän, 42, start up -yritys Solace Media lanseerasi syksyllä 2015 digitaalisen muistolehdon. Will Remember You -palvelu tarjosi käyttäjilleen mahdollisuuden muistella edesmenneitä läheisiään esimerkiksi sytyttämällä heille kynttilän virtuaalisella muistopaikalla.

Sivuston lanseerauksen aikoihin Heikelä kertoi ideastaan useissa eri medioissa. Hän oli tuolloin lopettanut Radio Rockin aamujuontajan työt panostaakseen muistolehtobisnekseensä.

Heikelä kertoi, että ideana oli pitää palvelu maksuttomana, mutta tarjota erilaisia maksullisia lisäpalveluita käyttäjille. Keväällä 2017 Will Remember You sai kumppanikseen HOK-Elannon hautauspalvelun, jonka kautta oli mahdollista ostaa digitaalisia muistopaikkoja ja muistoesineitä verkkosivustolle.

– Tämä on meille kova juttu, Heikelä sanoi tuolloin yhteistyöstä uutisoineelle Kauppalehdelle.

Jo tuolloin Heikelä kuitenkin myönsi asiakasvirran olleen vaatimatonta. Yritys oli tehnyt yhteistyötä lontoolaisen some-toimiston kanssa ja pidemmällä tähtäimellä yhtiö suunnitteli hakevansa jalansijaa myös Ruotsista ja Britanniasta.

Kovat velat

Heikelä ja hänen yhtiökumppaninsa pistivät muistolehdon pystyyn omien varojensa lisäksi teknologian ja innovaatioiden kehittämiskeskuksen Tekesin rahoituksella. Yritys sai Tekesiltä 70 000 euroa avustusta ja 300 000 euroa lainaa.

Keväällä 2018 Solace Median ja sen myötä Will Remember You -palvelun tie tuli päätökseensä. Palvelu ei tavoittanut kahden ja puolen vuoden aikana tarpeeksi kävijöitä, saati maksavia asiakkaita.

– Eihän firmalla ollut nimeksikään tuloja. Olihan siinä ihmisillä fyrkkaa kiinni, mullakin oli.

– Aika perus start up -tarina, että myynti siinä feilasi. Muutenhan se toimi odotusten mukaisesti, Jussi Heikelä sanoo Iltalehdelle.

Maksettavaksi jäi mittava 300 000 euron tuotekehityslaina. Muita velkojia yrityksellä ei ole.

– Firma on selvitystilassa. Ei tiedetä, mitä Valtiokonttori sille meinaa tehdä, Heikelä kertoo.

Juttu jatkuu kuvan jälkeen.

Jussi Heikelä toimi pitkään radiojuontajana. Hänet muistetaan myös Jyrki-ohjelmasta. HENRI KÄRKKÄINEN

”Elämä on”

Heikelä myöntää, ettei epäonnistuminen tunnu tietenkään kivalta. Vajaan kolmen vuoden aikana Heikelä oppi sen, ettei enää lähtisi tekemään bisnestä täysin uudenlaisella idealla, joka ei ole vielä ihmisille tuttu.

– Ehkä suuntaa sellaisiin juttuihin, jotka on helpompi ymmärtää, hän miettii.

– Toteutusta kehuttiin, mutta ongelma on siinä, miten saada kiinni ne ihmiset, jotka ovat juuri sen (palvelun) tarpeessa. Sitä emme onnistuneet löytämään, mistä saamme ne kiinni.

Heikelä uskoo edelleen, että digitaaliselle muistolehdolle on tulevaisuudessa tarvetta ja kysyntää.

– Se ei vaan lähtenyt lentoon, ehkä se oli sen verran uusi tapa ihmisille. En tiedä, olimmeko liian ajoissa. Uskon, että jossain vaiheessa joku tekee tuon muistamisen digikanaviin. Se ei näemmä ollut meidän keinomme. Sellaista se on. Elämä on, pitää tehdä uusia juttuja.

Jussi Heikelä jatkaa yrittäjänä television puolella. Hänen uusin ohjelmansa Heikelä syndrooma nähdään perjantai-iltaisin MTV3-kanavalla.

– Hyvät fiilikset on itsellä. Teimme valmistelua ja myyntiä noin kaksi vuotta, ja nyt se on nähtävillä, mitä on saatu aikaiseksi, Heikelä sanoo Iltalehdelle.

MTV:n tiedotuksesta kerrotaan, että Heikelä syndrooma on tavoittanut kolmen ensimmäisen jakson perusteella noin 300 000 katsojaa per jakso, kun mukaan lasketaan myös uusinnat ja online-katselut.

Kaikkiaan ensimmäiset kolme jaksoa ovat tavoittaneet television äärestä 1,3 miljoonaa suomalaista.